1-jarige kritiek ná hy in swembad beland(Argieffoto: ER24) ŉ Eenjarige seuntjie is Dinsdag in ŉ kritieke toestand in ŉ hospitaal opgeneem nadat hy in ŉ swembad by ŉ huis op ŉ landgoed in Centurion beland het. Ineke van Huyssteen, woordvoerder van ER24, het gesê paramedici was kort na 14:00 by die huis. Hulle is na ŉ vertrek geneem waar die seuntjie en ŉ versorger was. Die kind was in ŉ bedenklike toestand en paramedici het dadelik met gevorderde lewensondersteuning begin voordat die kind na ŉ hospitaal geneem is. Van Huyssteen het gesê paramedici was nie bewus van die presiese omstandighede rakende die voorval nie.